Document ID: 32006R1623

ΚΑΝΟΝΙΣΜΌΣ (ΕΚ) αριθ. 1623/2006 ΤΟΥ ΣΥΜΒΟΥΛΊΟΥ
της 17ης Οκτωβρίου 2006
για την κατάργηση του κανονισμού (ΕΚ) αριθ. 7/2005 του Συμβουλίου για την υιοθέτηση αυτόνομων και μεταβατικών μέτρων για το άνοιγμα κοινοτικής δασμολογικής ποσόστωσης για ορισμένα γεωργικά προϊόντα, καταγωγής Ελβετίας
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας, και ιδίως το άρθρο 133,
την πρόταση της Επιτροπής,
Εκτιμώντας τα ακόλουθα:
(1)
Μετά τη διεύρυνση της Ευρωπαϊκής Ένωσης, την 1η Μαΐου 2004, η Κοινότητα και η Ελβετία συμφώνησαν να προσαρμόσουν τις δασμολογικές παραχωρήσεις που προβλέπονται στη συμφωνία μεταξύ της Ευρωπαϊκής Κοινότητας και της Ελβετικής Συνομοσπονδίας, της 21ης Ιουνίου 1999, σχετικά με τις συναλλαγές γεωργικών προϊόντων (1), στο εξής αναφερόμενη ως «συμφωνία», η οποία άρχισε να ισχύει την 1η Ιουνίου 2002. Ειδικότερα, συμφώνησαν να τροποποιήσουν τα παραρτήματα 1 και 2 της συμφωνίας, στα οποία απαριθμούνται οι παραχωρήσεις, προκειμένου να διευρύνουν την υφιστάμενη ατελή κοινοτική δασμολογική ποσόστωση για να καλύψουν ένα νέο προϊόν, το λευκόφυλλο κιχώριο, με κωδικό ΣΟ 0705 21 00.
(2)
Εν αναμονή της επίσημης τροποποίησης, η Κοινότητα και η Ελβετία συμφώνησαν να προβλέψουν την εφαρμογή των προσαρμοσμένων παραχωρήσεων από 1ης Μαΐου 2004, σε αυτόνομη και μεταβατική βάση.
(3)
Για να εξασφαλισθεί ότι το ευεργέτημα της ποσόστωσης για τα προϊόντα του κωδικού ΣΟ 0705 21 00 θα ήταν διαθέσιμο από 1ης Μαΐου 2004, προβλέφθηκε μια νέα αυτόνομη κοινοτική δασμολογική ποσόστωση, περιοριζόμενη στα προϊόντα αυτά, κατά τη διάρκεια μιας μεταβατικής περιόδου, βάσει του κανονισμού (ΕΚ) αριθ. 7/2005 του Συμβουλίου, της 13ης Δεκεμβρίου 2004, για την υιοθέτηση αυτόνομων και μεταβατικών μέτρων για το άνοιγμα κοινοτικής δασμολογικής ποσόστωσης για ορισμένα γεωργικά προϊόντα, καταγωγής Ελβετίας (2).
(4)
Το παράρτημα 2 της συμφωνίας, όπως αναπροσαρμόσθηκε με την απόφαση αριθ. 3/2005 της μεικτής επιτροπής γεωργίας, που έχει συσταθεί δυνάμει της συμφωνίας μεταξύ της Ευρωπαϊκής Κοινότητας και της Ελβετικής Συνομοσπονδίας σχετικά με τις συναλλαγές γεωργικών προϊόντων, της 19ης Δεκεμβρίου 2005, για την αναπροσαρμογή των παραρτημάτων 1 και 2, έπειτα από τη διεύρυνση της Ευρωπαϊκής Ένωσης (3), περιλαμβάνει διευρυμένες δασμολογικές ποσοστώσεις, για να καλύψει τα προϊόντα του κωδικού ΣΟ 0705 21 00.
(5)
Το παράρτημα 2 της συμφωνίας εφαρμόζεται βάσει του κανονισμού (ΕΚ) αριθ. 1630/2006 της Επιτροπής, της 31ης Οκτωβρίου 2006, για την τροποποίηση του κανονισμού (ΕΚ) αριθ. 933/2002 σχετικά με το άνοιγμα και τον τρόπο διαχείρισης δασμολογικών ποσοστώσεων για ορισμένα γεωργικά προϊόντα καταγωγής Ελβετίας (4), και αρχίζει να ισχύει την 1η Σεπτεμβρίου 2006.
(6)
Ο κανονισμός (ΕΚ) αριθ. 7/2005 θα πρέπει, συνεπώς, να καταργηθεί από την ίδια ημερομηνία,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΚ) αριθ. 7/2005 καταργείται.
Άρθρο 2
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης.
Παράγει αποτελέσματα από 1η Σεπτεμβρίου 2006.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Λουξεμβούργο, 17 Οκτωβρίου 2006.

Labels: 11
17
3
18
15